CELEX: 32018D1305
Language: sk
Date: 2018-09-26 00:00:00
Title: Vykonávacie rozhodnutie Komisie (EÚ) 2018/1305 z 26. septembra 2018 o podmienkach autorizácie skupiny biocídnych výrobkov obsahujúcich deltametrín, ktoré Švédsko postúpilo v súlade s článkom 36 nariadenia Európskeho parlamentu a Rady (EÚ) č. 528/2012 [oznámené pod číslom C(2018) 5503] (Text s významom pre EHP)

28.9.2018   
               
               
                  SK
               
               
                  Úradný vestník Európskej únie
               
               
                  L 244/109
               
            
         VYKONÁVACIE ROZHODNUTIE KOMISIE (EÚ) 2018/1305
         z 26. septembra 2018
         o podmienkach autorizácie skupiny biocídnych výrobkov obsahujúcich deltametrín, ktoré Švédsko postúpilo v súlade s článkom 36 nariadenia Európskeho parlamentu a Rady (EÚ) č. 528/2012
         
            
               [oznámené pod číslom C(2018) 5503]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (1), a najmä na jeho článok 36 ods. 3,
         keďže:
         
                     (1)
                  
                  
                     Spoločnosť Bayer CropScience Deutschland GmbH (ďalej len „žiadateľ“) predložila 29. augusta 2013 Nemecku (ďalej len „dotknutý členský štát“) žiadosť o vzájomné uznanie skupiny insekticídnych biocídnych výrobkov obsahujúcich účinnú látku deltametrín (ďalej len „sporná skupina výrobkov“). Žiadosti o vzájomné uznanie spornej skupiny výrobkov boli predložené aj niekoľkým ďalším členským štátom. Príslušný orgán Švédska konal ako členský štát zodpovedný za hodnotenie žiadosti podľa článku 34 ods. 1 nariadenia (EÚ) č. 528/2012 (ďalej len „referenčný členský štát“).
                  
               
                     (2)
                  
                  
                     V súlade s článkom 35 ods. 2 nariadenia (EÚ) č. 528/2012 Nemecko predložilo 23. februára 2017 námietku koordinačnej skupine, v ktorej uviedlo, že sporná skupina výrobkov nespĺňa podmienky stanovené v článku 19 ods. 1 písm. c) uvedeného nariadenia.
                  
               
                     (3)
                  
                  
                     Nemecko sa domnieva, že množstvo účinnej látky v spornej skupine výrobkov, ktoré stanovil referenčný členský štát a ktoré je uvedené v návrhu zhrnutia charakteristík výrobku podľa článku 22 ods. 2 písm. e) nariadenia (EÚ) č. 528/2012, nie je správne. Nemecko tvrdí, že vylúčenie nečistôt účinnej látky pri vyjadrení kvantitatívneho zloženia, pokiaľ ide o hlavnú zložku uvedenej látky, nie je v súlade s vymedzením pojmu účinná látka podľa článku 3 ods. 1 písm. c) uvedeného nariadenia, ktorý sa odvoláva na vymedzenie pojmu látka v článku 3 ods. 1 nariadenia Európskeho parlamentu a Rady (ES) č. 1907/2006 (2). Keďže podľa článku 3 ods. 1 nariadenia (ES) č. 1907/2006 sa látka vymedzuje ako chemický prvok a jeho zlúčeniny v prírodnom stave alebo získané akýmkoľvek výrobným postupom vrátane všetkých prísad potrebných na udržanie ich stability a všetkých nečistôt pochádzajúcich z použitého postupu, Nemecko vo svojej námietke tvrdí, že kvantitatívne zloženie by sa nemalo obmedzovať len na obsah účinnej látky bez nečistôt.
                  
               
                     (4)
                  
                  
                     Sekretariát koordinačnej skupiny vyzval ostatné členské štáty a žiadateľa, aby k postúpeným sporným bodom predložili písomné pripomienky. Pripomienky predložili Belgicko, Dánsko, Francúzsko, Maďarsko, Nórsko, Rakúsko, Spojené kráľovstvo, dotknutý členský štát, referenčný členský štát a žiadateľ. Postúpené sporné body boli takisto predmetom diskusie na zasadnutiach koordinačnej skupiny 14. marca 2017 a 10. mája 2017.
                  
               
                     (5)
                  
                  
                     Keďže sa v rámci koordinačnej skupiny nedospelo k žiadnej dohode, referenčný členský štát postúpil 18. mája 2017 nevyriešenú námietku Komisii podľa článku 36 ods. 1 nariadenia (EÚ) č. 528/2012. Komisii zároveň predložil podrobné vyjadrenie k otázkam, na ktorých sa členské štáty nevedeli dohodnúť, a dôvody ich nezhody. Kópia tohto vyjadrenia bola zaslaná aj dotknutým členským štátom a žiadateľovi.
                  
               
                     (6)
                  
                  
                     Referenčný členský štát, Belgicko, Bulharsko, Česká republika, Dánsko, Fínsko, Francúzsko, Chorvátsko, Lotyšsko, Luxembursko, Nórsko, Slovinsko a Švajčiarsko autorizovali spornú skupinu výrobkov v období od 29. júna 2017 do 19. decembra 2017 podľa článku 34 ods. 7 nariadenia (EÚ) č. 528/2012.
                  
               
                     (7)
                  
                  
                     Podľa vymedzenia pojmu v článku 3 ods. 1 písm. c) nariadenia (EÚ) č. 528/2012 účinná látka je látka, ktorá pôsobí na škodlivé organizmy alebo proti nim. Podľa článku 3 ods. 2 uvedeného nariadenia sa na pojem „látka“ uplatňuje vymedzenie tohto pojmu v článku 3 ods. 1 nariadenia (ES) č. 1907/2006. Podľa uvedeného vymedzenia pojem látka zahŕňa aj všetky prísady potrebné na udržanie jej stability a všetky nečistoty pochádzajúce z použitého postupu. Predmetom hodnotenia rizika a hodnotenia účinnosti vykonaných na účely schválenia deltametrínu ako účinnej látky v súlade s článkom 4 nariadenia (EÚ) č. 528/2012 bola účinná látka vrátane jej nečistôt a v samotnom schválení sa stanovuje minimálny stupeň čistoty účinnej látky, ktorý musí spĺňať každý zdroj tejto účinnej látky.
                  
               
                     (8)
                  
                  
                     Údaj o obsahu účinnej látky v spornej skupine výrobkov by preto nemal predstavovať len koncentráciu samotnej hlavnej zložky účinnej látky bez nečistôt.
                  
               
                     (9)
                  
                  
                     Komisia poskytla 30. apríla 2018 žiadateľovi možnosť predložiť písomné pripomienky v súlade s článkom 36 ods. 2 nariadenia (EÚ) č. 528/2012. Komisia vzala do úvahy pripomienky, ktoré žiadateľ predložil.
                  
               
                     (10)
                  
                  
                     Opatrenia stanovené v tomto rozhodnutí sú v súlade so stanoviskom Stáleho výboru pre biocídne výrobky,
                  
               PRIJALA TOTO ROZHODNUTIE:
         
            Článok 1
            Toto rozhodnutie sa vzťahuje na skupinu biocídnych výrobkov označenú číselným kódom SE-0017809-0000 v registri biocídnych výrobkov.
         
         
            Článok 2
            Pokiaľ ide o skupinu biocídnych výrobkov uvedenú v článku 1, minimálny a maximálny percentuálny podiel koncentrácie účinnej látky podľa článku 22 ods. 2 písm. e) nariadenia (EÚ) č. 528/2012 sa vyjadruje so zreteľom na účinnú látku, ako bola schválená, čo zahŕňa hlavnú zložku účinnej látky, ako aj všetky prísady a nečistoty.
            Za podmienok stanovených v odseku 1 skupina biocídnych výrobkov uvedená v článku 1 spĺňa podmienky stanovené v článku 19 ods. 1 písm. c) nariadenia (EÚ) č. 528/2012.
         
         
            Článok 3
            Toto rozhodnutie je určené členským štátom.
         
         
            V Bruseli 26. septembra 2018
            
               
                  Za Komisiu
               
               Vytenis ANDRIUKAITIS
               
                  člen Komisie
               
            
         
         
            (1)  Ú. v. EÚ L 167, 27.6.2012, s. 1.
         
            (2)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).